

**ข้อบังคับมหาวิทยาลัยธรรมศาสตร์**

**ว่าด้วยการศึกษาชั้นปริญญาตรีของคณะนิติศาสตร์ พ.ศ. ๒๕๖๑**

 **...........……………......……………………**

โดยที่เป็นการสมควรปรับปรุงข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรีของคณะนิติศาสตร์

อาศัยอำนาจตามความในมาตรา ๒๓ แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ สภามหาวิทยาลัยได้มีมติในการประชุม ครั้งที่ ๗/๒๕๖๑ เมื่อวันที่ ๒๓ กรกฎาคม ๒๕๖๑ เห็นชอบให้ออกข้อบังคับไว้ดังนี้

**หมวดที่ ๑**

**บททั่วไป**

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรีของคณะนิติศาสตร์ พ.ศ. ๒๕๖๑”

**ข้อ ๒** ข้อบังคับนี้ให้ใช้บังคับแก่นักศึกษาภาคปกติที่ขึ้นทะเบียนเป็นนักศึกษาปริญญาตรี
คณะนิติศาสตร์ตั้งแต่ปีการศึกษา ๒๕๖๑ และนักศึกษาภาคบัณฑิตที่ขึ้นทะเบียนเป็นนักศึกษาปริญญาตรี
คณะนิติศาสตร์ ตั้งแต่ปีการศึกษา ๒๕๖๒

ในกรณีที่มีความขัดหรือแย้งกันระหว่างข้อบังคับนี้ กับข้อบังคับ ระเบียบ คำสั่ง หรือประกาศอื่นใด ให้ใช้ข้อบังคับนี้แก่กรณี

**ข้อ ๓** ลักษณะวิชาที่จัดสอนในคณะนิติศาสตร์ที่มีกำหนดปริมาณการศึกษาเป็นหน่วยกิตและทำการสอนลักษณะวิชาหนึ่ง ๆ ในเวลาหนึ่งภาคการศึกษา

“หน่วยกิต” หมายถึง ปริมาณการศึกษาซึ่งคณะนิติศาสตร์จัด ให้แก่นักศึกษาตามปกติ

“หนึ่งหน่วยกิต” หมายความว่า นักศึกษาต้องเรียนในห้องเรียนหนึ่งชั่วโมงต่อสัปดาห์ ต่อหนึ่งภาคการศึกษา เว้นแต่ในลักษณะวิชาที่เป็นการฝึกทักษะเชิงปฏิบัติหรือการค้นคว้าด้วยตนเองให้เป็นไปตามที่กำหนดไว้ในหลักสูตร

**ข้อ ๔** ค่าธรรมเนียมที่นักศึกษาต้องเสียให้เป็นไปตามข้อบังคับมหาวิทยาลัยธรรมศาสตร์
ว่าด้วยการศึกษาชั้นปริญญาตรี พ.ศ. ๒๕๖๑

**ข้อ ๕** นอกจากที่กำหนดไว้ในข้อบังคับนี้ให้นำข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรี พ.ศ. ๒๕๖๑ มาใช้บังคับ

**ข้อ ๖** ให้อธิการบดีรักษาการตามข้อบังคับนี้ และให้มีอำนาจออกระเบียบเพื่อดำเนินการ ตามข้อบังคับนี้ได้

**หมวดที่ ๒**

**วิชาศึกษาทั่วไปและวิชาเลือกนอกคณะ**

**ข้อ ๗** การวัดผลและการนับหน่วยกิตสะสมในกรณีของวิชาศึกษาทั่วไปและวิชาเลือก
นอกคณะให้เป็นไปตามข้อบังคับมหาวิทยาลัยธรรมศาสตร์ ว่าด้วยการศึกษาชั้นปริญญาตรี พ.ศ. ๒๕๖๑

**ข้อ ๘** นักศึกษาต้องได้ค่าระดับเฉลี่ยสะสมในวิชาที่ได้จดทะเบียนเมื่อสิ้นสองภาคแรก ที่ได้ศึกษาในมหาวิทยาลัยไม่ต่ำกว่า ๑.๕๐ มิฉะนั้นจะต้องถูกถอนชื่อออกจากทะเบียนนักศึกษา

**ข้อ ๙** ในกรณีที่นักศึกษาจดทะเบียนศึกษาเฉพาะลักษณะวิชาศึกษาทั่วไปตามหลักสูตร ชั้นปริญญาตรีของคณะนิติศาสตร์ นักศึกษาต้องได้รับค่าระดับเฉลี่ยสะสมของวิชาศึกษาทั่วไปไม่ต่ำกว่า ๒.๐๐

ในกรณีที่นักศึกษาจดทะเบียนศึกษาวิชาศึกษาทั่วไปและวิชาเลือกนอกคณะด้วย นักศึกษาจะต้องได้รับค่าระดับเฉลี่ยสะสมของวิชาศึกษาทั่วไปรวมกับวิชาเลือกนอกคณะได้ไม่ต่ำกว่า ๒.๐๐

**หมวดที่ ๓**

**วิชาบังคับและวิชาเลือกในคณะ**

**ข้อ ๑๐** นักศึกษาต้องจดทะเบียนศึกษาลักษณะวิชาให้ถูกต้องตามข้อกำหนดของหลักสูตรและจดทะเบียนลักษณะวิชาในปีต่ำ ซึ่งเปิดสอนในภาคนั้น ๆ ในแต่ละภาคการศึกษาจนครบก่อน
จึงจะจดทะเบียนศึกษาลักษณะวิชาในปีถัดขึ้นไปได้ ยกเว้นในกรณีอย่างใดอย่างหนึ่งต่อไปนี้

๑๐.๑ วิชาในปีต่ำที่นักศึกษาเคยจดทะเบียนศึกษามาก่อน แต่ยังสอบไม่ผ่าน นักศึกษา อาจไม่จดทะเบียนซ้ำในภาคนั้นก็ได้

๑๐.๒ วิชาในปีต่ำที่มีเวลาเรียนตรงกันหรือซ้อนกัน นักศึกษาอาจจดทะเบียนศึกษาได้เฉพาะวิชาบังคับหรือวิชาบังคับสาขาเพื่อให้เป็นไปตามเงื่อนไขของการศึกษาสาขาความเชี่ยวชาญทางกฎหมายเฉพาะทางภายใต้เงื่อนไขต่อไปนี้เท่านั้น

 ๑๐.๒.๑ วิชาที่จดทะเบียนมีเวลาตรงหรือซ้อนกัน เป็นวิชาที่เคยสอบตกมาแล้วทั้งหมด หรือ

 ๑๐.๒.๒ วิชาที่จดทะเบียนมีเวลาตรงหรือซ้อนกัน เป็นวิชาที่เคยสอบตกมาแล้ว
ส่วนอีกวิชาหนึ่งเป็นวิชาที่ยังไม่เคยเรียนมาก่อน

**ข้อ ๑๑** การจดทะเบียนศึกษาลักษณะวิชาให้ถือตามข้อบังคับมหาวิทยาลัยธรรมศาสตร์
ว่าด้วยการศึกษาชั้นปริญญาตรี พ.ศ. ๒๕๖๑

**ข้อ ๑๒** ในแต่ละภาคการศึกษาปกติ นักศึกษาภาคปกติต้องจดทะเบียนศึกษาลักษณะวิชา
ไม่ต่ำกว่า ๙ หน่วยกิต โดยไม่จำกัดวิชา หรือ ๓ วิชา โดยไม่จำกัดหน่วยกิต และไม่เกิน ๒๒ หน่วยกิต
โดยไม่จำกัดวิชา หรือ ๖ วิชา โดยไม่จำกัดหน่วยกิต

นักศึกษาที่สอบวิชาศึกษาทั่วไปได้ถึง ๒๔ หน่วยกิตแล้วจะจดทะเบียนศึกษาลักษณะวิชาได้ไม่เกิน ๒๒ หน่วยกิต โดยไม่จำกัดวิชาหรือ ๗ วิชา โดยไม่จำกัดหน่วยกิต เว้นแต่ได้รับอนุมัติจากคณบดี ทั้งนี้จะต้องเป็นนักศึกษาฐานะตั้งแต่ปีที่ ๔ ขึ้นไปการจดทะเบียนต่ำกว่าที่กำหนดไว้ในภาคปกติจะกระทำได้เฉพาะกรณีที่มีเหตุสุดวิสัย และได้รับอนุมัติจากคณบดี เว้นแต่ในกรณีที่มีหน่วยกิตที่จะจดทะเบียนได้ตามหลักสูตรสำหรับภาคการศึกษานั้นเหลือต่ำกว่า ๙ หน่วยกิต หรือ ๓ วิชา

**ข้อ ๑๓** ในแต่ละภาคการศึกษาปกติ นักศึกษาภาคบัณฑิตต้องจดทะเบียนศึกษาลักษณะวิชาไม่ต่ำกว่า ๖ หน่วยกิต และไม่เกิน ๑๗ หน่วยกิต

นักศึกษาภาคบัณฑิตจะสามารถจดทะเบียนได้เกิน ๑๗ หน่วยกิตในแต่ละภาคการศึกษา แต่ไม่เกิน ๒๒ หน่วยกิต โดยไม่จำกัดวิชา หรือ ๗ วิชาโดยไม่จำกัดหน่วยกิต เฉพาะแต่วิชาที่นักศึกษาเคย
จดทะเบียน แต่ยังสอบไม่ผ่าน

การจดทะเบียนเกิน ๒๒ หน่วยกิตจะกระทำได้เฉพาะกรณีที่ได้รับอนุมัติจากคณบดีและต้องเป็นนักศึกษาภาคบัณฑิตฐานะตั้งแต่ชั้นปีที่ ๔ ขึ้นไป ทั้งนี้ ให้ถือว่านักศึกษาภาคบัณฑิตที่เข้ามาศึกษาในปีแรกมีฐานะเป็นนักศึกษาชั้นปีที่ ๒

ในกรณีที่มีหน่วยกิตจะจดทะเบียนได้ตามหลักสูตรสำหรับภาคการศึกษานั้นเหลือต่ำกว่า ๖ หน่วยกิตให้จดทะเบียนได้ โดยไม่ต้องขออนุมัติจากคณบดี

**ข้อ ๑๔** การวัดผลการศึกษาในวิชาบังคับหรือวิชาเลือกในคณะนิติศาสตร์ วิชาหนึ่ง ๆ
มีคะแนนเต็ม ๑๐๐ คะแนน

ในการวัดผลการศึกษาในวิชาบังคับหรือวิชาเลือกให้มีการวัดผลโดยจัดให้มีการสอบไล่เป็นข้อสอบอัตนัยไม่น้อยกว่า ๖๐ คะแนน และจัดให้มีการสอบกลางภาคเป็นข้อสอบอัตนัยไม่น้อยกว่า ๒๐ คะแนนแต่ไม่เกิน ๔๐ คะแนน

ในกรณีที่มีการวัดผลในรูปแบบอื่น จะกระทำได้ไม่เกิน ๒๐ คะแนน และเมื่อนำมาคะแนนสำหรับการวัดผลรูปแบบอื่นมารวมกับคะแนนสำหรับการสอบกลางภาคเป็นข้อสอบอัตนัยจะต้อง
ไม่เกิน ๔๐ คะแนน

สำหรับลักษณะวิชาที่เป็นการฝึกทักษะเชิงปฏิบัติหรือการค้นคว้าด้วยตนเองอาจจะมีกำหนดสัดส่วนคะแนนในการวัดผลรูปแบบต่าง ๆ แตกต่างจากที่กำหนดไว้ในวรรค ๑ และ วรรค ๒ ได้ โดยพิจารณา
ถึงลักษณะและวัตถุประสงค์ของลักษณะวิชานั้น ๆ เป็นสำคัญ

กรณีที่ไม่เป็นไปตาม วรรค ๑ วรรค ๒ และ วรรค ๓ ให้สามารถกระทำโดยผ่านการอนุมัติของคณบดี โดยจะต้องเป็นไปเพื่อส่งเสริมประสิทธิภาพของการเรียนการสอนหรือการวัดผล หรือเพื่อประโยชน์ในการเรียนรู้และพัฒนาของนักศึกษาตามวัตถุประสงค์ของลักษณะวิชาและหลักสูตร

**ข้อ ๑๕** การขาดสอบลักษณะวิชาใด ให้ถือว่าได้คะแนนลักษณะวิชานั้นเฉพาะส่วนที่ขาดสอบนั้นเป็นศูนย์

**ข้อ ๑๖** ถ้านักศึกษาผู้ใดสอบตกในลักษณะวิชาบังคับใด นักศึกษาผู้นั้นต้องจดทะเบียนศึกษาซ้ำในลักษณะวิชาบังคับที่สอบตกพร้อมทั้งเสียค่าธรรมเนียมตามข้อ ๔

**ข้อ ๑๗** นักศึกษาจะถูกถอนชื่อออกจากทะเบียนนักศึกษาในกรณีดังต่อไปนี้

(๑) ได้คะแนนเฉลี่ยในลักษณะวิชาบังคับตามหลักสูตรปีที่ ๑ และปีที่ ๒ รวมกับลักษณะ วิชาเลือกของคณะนิติศาสตร์ที่ได้ลงทะเบียนเรียนไม่ถึงร้อยละ ๖๐ ภายใน ๓ ปีการศึกษาในคณะนิติศาสตร์ สำหรับนักศึกษาภาคปกติ หรือในลักษณะวิชาบังคับตามหลักสูตรปีที่ ๒ รวมกับลักษณะวิชาเลือก ของคณะนิติศาสตร์ที่นักศึกษาได้ลงทะเบียนเรียน ภายใน ๒ ปีการศึกษาสำหรับนักศึกษาภาคบัณฑิต

(๒) ได้คะแนนเฉลี่ยในลักษณะวิชาบังคับ ตามหลักสูตรปีที่ ๑ ปีที่ ๒ และปีที่ ๓ รวมกับลักษณะวิชาเลือกของคณะนิติศาสตร์ที่ได้ลงทะเบียนเรียนไม่ถึงร้อยละ ๖๐ ภายใน ๕ ปีการศึกษา ในคณะนิติศาสตร์ สำหรับนักศึกษาภาคปกติ หรือในลักษณะวิชาบังคับตามหลักสูตร ชั้นปีที่ ๒ และปีที่ ๓ รวมกับลักษณะวิชาเลือกของคณะนิติศาสตร์ได้ลงทะเบียนเรียน ภายใน ๔ ปีการศึกษาสำหรับนักศึกษา ภาคบัณฑิต

ในการคำนวณคะแนนเฉลี่ยตาม (๑) และ (๒) ให้คิดจากคะแนนในการวัดผลที่นักศึกษาได้รับในภาคการศึกษาหลังสุดที่นักศึกษาลงทะเบียนของแต่ละลักษณะวิชา

การนับระยะเวลาตาม (๑) และ (๒) ไม่ให้นับระยะเวลาที่นักศึกษาลาพักการศึกษา หรือ
มีเหตุจำเป็นอย่างอื่นที่อธิการบดีเห็นสมควร

การนับระยะเวลาตาม (๑) และ (๒) ไม่ให้นับระยะเวลาที่นักศึกษาลาพักการศึกษา หรือ
มีเหตุจำเป็นอย่างอื่นที่อธิการบดีเห็นสมควร

**ข้อ ๑๘** เมื่อได้ขึ้นทะเบียนเป็นนักศึกษาในภาคปกติมาครบ ๗ ปีการศึกษา หรือในภาคบัณฑิตมาครบ ๖ ปีการศึกษานับตั้งแต่วันขึ้นทะเบียนเป็นนักศึกษาของมหาวิทยาลัยแล้ว นักศึกษาผู้ใดยังสอบได้ ไม่ครบทุกลักษณะวิชาตามหลักสูตรชั้นปริญญาตรีของคณะนิติศาสตร์ นักศึกษาผู้นั้นจะถูกถอนชื่อออกจากทะเบียนนักศึกษา

**ข้อ ๑๙** การสอบกลางภาคและการสอบไล่ให้มีตามกำหนดเวลาและรายการที่คณบดีกำหนด

**หมวดที่ ๔**

**การให้และการเสนอชื่อเพื่อรับปริญญา**

**ข้อ ๒๐** นักศึกษาต้องสอบได้ครบทุกลักษณะวิชาและปฏิบัติตามเงื่อนไขที่กำหนดไว้ ในหลักสูตรและกฎระเบียบของคณะนิติศาสตร์สำหรับชั้นอนุปริญญาครบถ้วนแล้วจึงจะได้รับการเสนอชื่อ เพื่อรับอนุปริญญา

**ข้อ ๒๑** นักศึกษาต้องสอบได้ครบทุกลักษณะวิชาและปฏิบัติตามเงื่อนไขที่กำหนดไว้ ในหลักสูตรและกฎระเบียบของคณะนิติศาสตร์สำหรับชั้นปริญญาตรีครบถ้วนแล้วจึงจะได้รับการเสนอชื่อ เพื่อรับปริญญา

การจัดอันดับสำหรับผู้สำเร็จการศึกษาให้ถือคะแนนเฉลี่ยของการวัดผลในลักษณะวิชาบังคับและวิชาเลือกของคณะนิติศาสตร์ตามหลักสูตรนิติศาสตรบัณฑิต โดยให้เรียงลำดับจากผู้สำเร็จการศึกษาที่ได้รับเกียรตินิยมอันดับหนึ่ง และเกียรตินิยมอันดับสองก่อน

**ข้อ ๒๒** นักศึกษาที่จะได้รับการเสนอชื่อเพื่อรับปริญญาตรีเกียรตินิยม ต้องมีคุณสมบัติดังต่อไปนี้

เกียรตินิยมอันดับหนึ่งให้แก่นักศึกษาที่

(๑) สอบได้ศึกษาลักษณะวิชาต่าง ๆ ครบตามหลักสูตรภายใน ๔ ปีการศึกษา สำหรับการศึกษาภาคปกติหรือภายใน ๓ ปีการศึกษาสำหรับการศึกษาภาคบัณฑิต

(๒) ได้คะแนนเฉลี่ยในลักษณะวิชาบังคับและวิชาเลือกของคณะนิติศาสตร์ตามหลักสูตร ชั้นปริญญาตรี ของคณะนิติศาสตร์ตั้งแต่ร้อยละ ๘๕ ขึ้นไป

(๓) ไม่เคยสอบตกในลักษณะวิชาใด และ

(๔) ไม่เคยได้รับผลการศึกษาในระดับยังใช้ไม่ได้ (U) หรือในระดับต่ำกว่าระดับพอใช้ (C) ในลักษณะวิชาใด

เกียรตินิยมอันดับสองให้แก่นักศึกษาที่

(๑) สอบได้ลักษณะวิชาต่าง ๆ ครบตามหลักสูตรภายใน ๔ ปีการศึกษา สำหรับการศึกษา ภาคปกติหรือภายใน ๓ ปีการศึกษาสำหรับการศึกษาภาคบัณฑิต

(๒) ได้คะแนนเฉลี่ยในลักษณะวิชาบังคับและวิชาเลือกของคณะนิติศาสตร์ตามหลักสูตร ชั้นปริญญาตรี ของคณะนิติศาสตร์ ไม่ต่ำกว่าร้อยละ ๗๕

(๓) ไม่เคยสอบตกในลักษณะวิชาใด และ

(๔) ไม่เคยได้รับผลการศึกษาในระดับยังใช้ไม่ได้ (U) หรือได้รับระดับตก (F) ในลักษณะวิชาใด

การนับระยะเวลาดังกล่าวข้างต้นนั้น ไม่นับระยะเวลาที่นักศึกษาลาพักการศึกษาหรือ มีเหตุจำเป็นอย่างอื่นที่อธิการบดีเห็นสมควร

**หมวดที่ ๕**

**บทเฉพาะกาล**

สำหรับนักศึกษาภาคปกติที่ขึ้นทะเบียนเป็นนักศึกษาปริญญาตรี คณะนิติศาสตร์ก่อนปีการศึกษา ๒๕๖๑ และนักศึกษาภาคบัณฑิตที่ขึ้นทะเบียนเป็นนักศึกษาปริญญาตรี คณะนิติศาสตร์ก่อนปีการศึกษา ๒๕๖๒ ให้ใช้ข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรีของคณะนิติศาสตร์พ.ศ. ๒๕๓๐ ซึ่งแก้ไขเพิ่มเติมถึงฉบับที่ ๔ พ.ศ. ๒๕๕๑ ต่อไปจนกว่าจะสำเร็จการศึกษา

 ประกาศ ณ วันที่ ๒๓ กรกฎาคม พ.ศ. ๒๕๖๑

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย